**EPIDEMIOLOŠKE MJERE ZAŠTITE OD ZARAZE VIRUSOM COVID-19 ZA ŠKOLSKU GODINU 2020./2021. ZA UČENIKE I RODITELJE**

Ove epidemiološke mjere vrijede za učenike OŠ ZVONKA CARA CRIKVENICA za vrijeme nastave u školi od 1. rujna 2020. godine. Mjere su izrađene prema uputama Hrvatskog zavoda za javno zdravstvo.

**ZAMOLBA RODITELJIMA**

**Molimo sve roditelje i učenike za oprezno i odgovorno kretanje dvorištem škole zbog radova na energetskoj učinkovitosti zgrade uslijed kojih je onemogućen izlazak na školska igrališta, uz nužno pridržavanje mjera vezano za virus. Vanjski prostor školske zgrade je gradilište i jedni ulaz u zgradu moguć je sa strane parkirališta i to na glavni ulaz škole ili na ulaz školske sportske dvorane o čemu će učenici biti obaviješteni prvog radnog dana, u ponedjeljak, 7. 9. 2020. godine.**

**OBVEZE RODITELJA I UČENIKA PRIJE DOLASKA U ŠKOLU**

1.    Roditelji/skrbnici imaju obavezu izmjeriti tjelesnu temperaturu djetetu svaki dan prije dolaska u školu, te u slučaju povišene tjelesne temperature **ne** smiju dovoditi dijete u školu, već se javljaju telefonom ravnateljici ili tajnici škole i izabranom pedijatru/liječniku obiteljske medicine radi odluke o testiranju i liječenju djeteta. Učenici viših razreda mogu sami izmjeriti tjelesnu temperaturu.

2.    Vrijednost izmjerene tjelesne temperature prije polaska u školu roditelj/učenik je dužan upisati u posebnu bilježnicu i pokazati je učiteljici koja taj dan održava 1. sat.

3.   Osigurati djetetu 1 paketić papirnatih maramica za nos i staviti ga u školsku torbu.

**DOLAZAK UČENIKA I RODITELJA U ŠKOLU**

1.    Djeca u školu dolaze sama, organiziranim prijevozom ili u pratnji roditelja na način kako bi dolazili da nema epidemije. Ukoliko dolaze javnim prijevozom u njemu se trebaju pridržavati svih pravila HZJZ i nositi masku.

2.    U školu je iznimno dozvoljen ulazak samo jednom roditelju u pratnji učenicima koji imaju asistenta ukoliko je to nužno potrebno i ranije najavljeno. Roditelj koji ulazi u školu obvezan je držati razmak od 1,5 metra u odnosu na druge učenike/djelatnike škole i u školu obvezno ulazi s maskom.

3.    Dijete u školu ne smije dovoditi roditelj koji ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako ima izrečenu mjeru samoizolacije ili ako je dijete zaraženo virusom COVID-19. Ako iste simptome ili mjeru samoizolacije ima dijete/učenik ili ako je zaraženo virusom COVID-19 ne smije dolaziti u školu.

4.   Roditelji/skrbnici koji dovode i odvode djecu u školu **ne** ulaze u školu, osim ako je to neophodno zbog iznimno opravdanih razloga, roditelj je učenika 1. razreda ili je roditelj učenika s teškoćama u razvoju, već dolaze do ulaza u školsko dvorište pri čemu zadržavaju distancu od najmanje 1,5 metra u odnosu na druge roditelje/skrbnike i djecu. Roditelji i djeca iz istog kućanstva ne moraju držati distancu.

5. U školu učenici ulaze prema unaprijed utvrđenom rasporedu po razredima. Ulazak učenika u školu i odlazak do učionice nadziru dežurni učitelji, dežurna spremačica i po potrebi još netko od djelatnika. Na ulazu se djeci dezinficiraju ruke, dok oni učenici za koje su roditelji rekli da su osjetljivi, peru ruke u toaletu ili učionici sapunom i vodom. Pranje ruku prije ulaska u učionicu nadgleda razredna učiteljica.

6. Po završetku pranja ruku učenici pod nadzorom svoje učiteljice/učiteljice koja održava prvi nastavni sat, ulaze u učionicu i smještaju se na svoje radno mjesto.

**RAZREDNI ODJELI - ULAZAK U ŠKOLSKU ZGRADU**

**Na glavni ulaz ulaze sljedeći razredni odjeli: 1.a, 1.b, 2.b, 3.a, 4.a, 6.a, 6.b, 7.a, 7.b i 8.b**

**Na ulaz školske sportske dvorane ulaze sljedeći razredni odjeli: 2.a, 3.b, 4.b, 5.a, 5.b, 8.a**

**BORAVAK UČENIKA U ŠKOLI**

1. Učenici bi trebali što je više moguće održavati distancu (fizičku udaljenost) od drugih učenika i odraslih (preporučeno 1,5 m).

2.  Tijekom boravka u školi učenik isključivo boravi u svojoj odgojno-obrazovnoj skupini (razredu) i ne miješa se s djecom iz drugih odgojno-obrazovnih skupina.

3.  Učenik smije napustiti prostoriju u kojoj boravi njegova odgojno-obrazovna skupina samo u slučaju odlaska na toalet, pranja ruku ili izlaska u dvorište škole radi aktivnosti na otvorenom i to isključivo na način da se ne miješa s učenicima iz drugih razreda.

4.  Učenici su prilikom prolaska kroz zajedničke prostorije (hodnik/hol/toalet/dvorana) dužni prolazak skratiti na minimum, ne dodirivati nepotrebno površine ili predmete i kretati se po unaprijed označenoj ruti kretanja.

5.   Učenici trebaju redovito i pravilno prati ruke prije ulaska u svoju učionicu, prije konzumiranja hrane, nakon korištenja toaleta, nakon dolaska izvana, nakon čišćenja nosa i uvijek kada ruke izgledaju prljavo. Nakon pranja ruku vodom i sapunom ruke treba osušiti papirnatim ručnikom za jednokratnu upotrebu koji se nakon korištena baca u koš za otpatke. Pranje ruku prije konzumiranja hrane, nakon dolaska izvana i u nekim drugim prilikama u razredu zamjenjuje se dezinficiranjem ruku u onim učionicama u kojima nema tekuće vode i sapuna (broj 12 i mala učionica kod dvorane).

6.  Učenike treba poticati da prilikom kašljanja i kihanja prekriju usta i nos laktom ili papirnatom maramicom koju poslije trebaju odbaciti u koš za otpad, te oprati ruke. Pri kašljanju i kihanju trebaju okrenuti lice od drugih osoba, te izbjegavati dodirivanje lica, usta i očiju rukama.

7.  Preporuča se i potiče djecu da ne dodiruju usta, nos, oči i lice, te da ne stavljaju ruke i predmete u usta. Učenici ne bi trebala dijeliti čaše, šalice, drugo posuđe i pribor za jelo s drugim učenicima. Svaki učenik samo postupa sa svojom odjećom i obućom, školskim priborom, torbama i knjigama, te ih ne dijeli s ostalim učenicima i ne dodiruje i ne uzima stvari drugih učenika.

8. Učenici ne nose zaštitne maske, osim u slučaju kada u učionici nije moguće održati fizičku udaljenost od drugih učenika i osoba u učionici. Masku mogu nositi učenici koji to žele i oni učenici koji su u skupini izrazito vulnerabilnih osoba i kojima je nošenje maske preporučio liječnik.

9. Učenici užinu/jelo konzumiraju u prostoriji u kojoj boravi njihova odgojno-obrazovna skupina.

**ORGANIZACIJA NASTAVE U ŠKOLI**

1.  Nastava se u školi organizira za sve učenike od 1. do 8. razreda i svi učenici su je obvezni pohađati.

2.  Tijekom nastave učenici jedne obrazovne skupine ne miješaju se s učenicima druge obrazovne skupine, osim uz dopuštenje Stožera civilne zaštite uz sve propisane mjere i razmake, te pleksiglas pregrade.

3.   U razrednoj nastavi s učenicima boravi njihova učiteljica razredne nastave i učitelji predmetne nastave koji predaju u tom razredu engleski jezik i izborne predmete.

4.   U predmetnoj nastavi s učenicima borave predmetni učitelji tako da je što manji broj predmetnih učitelja tijekom dana u jednoj odgojno-obrazovnoj skupini. O načinu ulaska predmetnih učitelja u odgojno-obrazovnu skupinu - razred predmetne nastave, organizaciju rada, proceduru, mjere i način rada propisuje ravnatelj uputama za djelatnike.

5.   Nastava TZK, zbog radova na školskoj zgradi, ne može se odvijati na školskim igralištima, a kod održavanja nastave u zatvorenom prostoru primjenjuju se Preporuke za treninge i športsko-rekreativne aktivnosti u zatvorenim športskim objektima, te nemiješanje skupina.

6.   Odmori se organiziraju u isto vrijeme, a zbog radova, neće ga svi moći provoditi vani. Raspored odlaska na slobodna i sigurna vanjska područja odredit će ravnateljica u suradnji s učiteljima.

7.   Nastava predmeta kod kojih se spajaju učenici više razrednih odjeljenja za:

- njemački jezik u 4. Razredu, te program produženog boravka, odvija se u učionici u kojoj su učenici razdvojeni pleksiglasom uz sve propisane mjere,

- njemački od 6. do 8. razreda na način da se s jednom skupinom učenika iz jednog razrednog odjeljenja nastava odvija u školi, a s ostalima na daljinu i tako naizmjence po tjednima.

- informatika od 5. do 8. razreda održava se u potpunosti na daljinu zbog vulnerabilnog učitelja

- nastava islamskog vjeronauka za učenike od 1. do 8. razreda u potpunosti se odvija na daljinu

- izborna nastava, dodatna, dopunska i izvannastavne aktivnosti odvijaju se ili virtualno ili sa samo jednim razrednim odjelom

- nastava za učenike 3. i 4. razreda umjesto u međusmjeni, zbog epidemioloških mjera i poštivanja uputa, odvija se u poslijepodnevnoj smjeni s početkom u 13 sati, na način da oba razredna odjela 3. razreda počinju prvi tjedan s nastavom ujutro, a oba razredna odjela 4. razreda od utorka 8. 9. 2020. počinju s nastavom popodne, pa se izmjenjuju pravilno jedan tjedan ujutro, a drugi u popodnevnoj smjeni

8.   Za vrijeme trajanja proglašene epidemije COVID-19 ne organiziraju se ekskurzije učenika, posjeti i izvanučionička nastava, osim u dvorištu škole.

**POSTUPANJE U SLUČAJU SUMNJE U ZARAZU KOD DJETETA**

1. Kod pojave znakova bolesti koji upućuju na moguću zarazu COVID-19 (povišena tjelesna temperatura – pod pazuhom 37,2, simptomi respiratornih bolesti – kašalj, poteškoće u disanju, grlobolja, poremećaj osjeta njuha i okusa i gastrointestinalne smetnje – proljev, povraćanje i bol u trbuhu), učenik ostaje kod kuće i javlja se najprije telefonom izabranom liječniku obiteljske medicine koji odlučuje o testiranju. O tome roditelj telefonom mora obavijestiti školu.

2. Ako djeca razviju simptome COVID-19 tijekom boravka u ustanovi, učitelj odmah obavještava roditelje, koji u najkraćem mogućem roku trebaju doći po dijete. Do dolaska roditelja dijete se izolira u prikladnoj prostoriji. Odmah po utvrđivanju simptoma djetetu je potrebno osigurati masku za lice, a učitelju koji prati dijete do prostorije za izolaciju i boravi s njime treba osigurati vizir, masku i jednokratnu pregaču. Po odlasku djeteta dezinficira se prostorija u kojoj je dijete bilo izolirano. Poseban prostor za izolaciju, djelatnike koji su zaduženi za brigu o bolesnom djetetu do dolaska roditelja i poseban protokol propisuje se mjerama za djelatnike škole.

3. Ravnatelj nadležnom epidemiologu/školskom liječniku javlja svako grupiranje osoba sa sumnjom na COVID-19 i svaku pojedinačnu infekciju koju roditelj ili djelatnik moraju najhitnije prijaviti ravnatelju.

4, Kod pojedinačnog slučaja pojave simptoma koji mogu upućivati na zarazu COVID-19, razredni odjel u pravilu nastavlja dalje s radom, dok se kod prijavljenog grupiranja osoba sa znakovima bolesti postupa sukladno mišljenju liječnika.

5. Kad se kod učenika utvrdi zaraza COVID-19, postupa se sukladno odluci nadležnog epidemiologa. Za sve osobe kod koji se utvrdi da su bile u bliskom kontaktu sa zaraženom osobom u vrijeme kad je osoba mogla biti zarazna izriče se mjera samoizolacije.

**ODLAZAK IZ ŠKOLE**

Odlazak učenika iz škole odvija se prema utvrđenom protokolu za izlazak svakog pojedinog razreda i to na način da ne dolazi do kontakta između djece različitih razreda.

Izlazak učenika iz škole nadgleda učiteljica koja s njima održava zadnji školski sat, te vodi brigu o održavanju distance i pridržavanju svih ostalih mjera kod izlaska učenika iz škole.

**PRIJEVOZ UČENIKA**

1. Učenici koji na nastavu dolaze organiziranim prijevozom dužni su se u autobusu pridržavati mjera propisanih za javni prijevoz.

2. Učenici su kod ulaska u autobus, tijekom vožnje i kod izlaska autobusa dužni održavati fizičku distancu i nositi masku.

3. Učenici se tijekom vožnje organiziranim prijevozom grupiraju prema razrednim odjelima na način da se izbjegava miješanje učenika različitih razrednih odjela.